– Пры нашым клубе ўжо чатыры гады існуе фальклорнае аматарскае аб’яднанне “Ульяніца”, – распавядае загадчыца філіяла “Ганчарскі Дом культуры” Лідскага раённага цэнтра культуры і народнай творчасці Ганна Булай. – Тры гады таму жанчыны з гэтага аб’яднання загарэліся жаданнем адрадзіць традыцыйны нацыянальны промысел. Разам мы распрацавалі анімацыйна-рэалістычную праграму “Калі да лёну з паклонам – аддзячыць добра лён”, дзе паказваем усе этапы ручной апрацоўкі льну, частуем стравамі з ільнянога семя. З гэтым праектам “Ульяніца” аб’ездзіла ўжо амаль увесь Лідскі раён. Былі таксама ў Гродне, дзе нашымі напрацоўкамі зацікавіліся і нават ацанілі дыпломам упраўлення ідэалагічнай работы, культуры і па справах моладзі. А вось свята “Алена-льняніца” – гэта новая форма работы, так сказаць, спроба ўнесці штосьці новае ва ўжо існуючы праект, у прыватнасці, сабраць сучасных майстрых з розных куткоў Лідчыны, каб яны падзяліліся сваімі сакрэтамі працы з ільном.